સહેજ આગળ ઘુમાવ પાસે, જ્યાં ફૂટપાથ સહેજ પહોળી હતી, ત્યાં ઝૂંપડપટ્ટીનાં અધ-નંગાં બાળકો, સ્ત્રી-પુરુષોનું એક નાનકડું ટોળું ચક્રાકારે જામેલું હતું. ટોળાની વચ્ચેના ખુલ્લા સર્કલમાં બે બાજુ ત્રિકોણાકારે ઊભા કરેલા વાંસડાઓના વચ્ચે બાંધેલા દોરડા પર એક યુવાન ખેલૈયો હાથમાં લાકડી સાથે બેલેન્સ જાળવતાં એકધ્યાનથી ચાલી રહ્યો હતો. અને નીચે બેઠેલી કાળી યુવતી જે, શાયદ એની પત્ની હતી એ એના ખોળામાં રાખેલા નાનકડા ઢોલને બંને બાજુએથી હાથની થપાટો વડે તાલબદ્ધ રીતે એક જ તાલમાં પીટી રહી હતી. લોકોના ટોળાની ફાટી આંખો અદ્ધરશ્વાસે દોરડા પર ચાલી રહેલા યુવાન તરફ તકાયેલી હતી.